Projektipäällikkö toivoo yhä, että järviveden laatu pysyy hyvänä. Littoistenjärven matkailuvaltti on kuitenkin mennyttä.

Sukeltaja Maarit Arvinen pettyi pahemman kerran Littoistenjärvellä Varsinais-Suomessa sunnuntaina.

– Ajattelin, että siellä olisi niin hyvä näkyvyys, että siellä näkyisi kaloja. Ainoa, mitä me näimme, oli iso kuollut lahna siellä pohjassa.

Järven veteen ruiskutettiin vajaat kolme viikkoa sitten polyalumiinikloridia. Puhdistuskemikaalia ruiskutettiin järveen yhteensä 200 tonnia. Puhdistuksen ansiosta Littoistenjärven veden fosforipitoisuus laski selvästi. Muutos oli valtava.

Jutun pääkuvana video ajalta, jolloin Littoistenjärvi oli juuri kirkastettu.

Veden samentumisesta kertoi ensimmäisenä Turun Sanomat.

Arvinen oli sukeltamassa sunnuntaina kello 18 aikaan sukeltaja Teppo Halosen kanssa.

– Ajattelimme, että pitää mennä katsomaan sitä kristallivettä. Tuollaisia paikkoja ole Suomessa ole.

Näkyvyys oli Arvisen arvion mukaan vain kolme metriä.

– Olemme sukeltaneet järvissä monta kertaa. Ne ovat on yleensä yhtä sameita kuin tämäkin nyt.

Sukellustuttavien aiemmin Facebookiin laittamien kuvien perusteella Arvinen sanoo, että järvi oli sukeltajan unelma.

– Odotukseni oli, että vesi olisi ollut kivilouhostakin kirkkaampaa.

Arvinen ja Halonen luovuttivat puolen tunnin kuluttua.

– Käännyttiin takaisin, kun totesimme, ettei se miksikään muutu.

Sunnuntaina Littoistenjärvi oli näin samea, kun Maarit Arvinen ja Teppo Halonen sukelsivat pinnan alle. Näkyvyys oli Arvisen arvion mukaan vain kolme metriä. –Ainoa, mitä me näimme, oli iso kuollut lahna siellä pohjassa.­

Littoistenjärvi oli kirkasvetinen vielä 21. toukokuuta otetussa kuvassa.­

Ei kirkastunutkaan enää

Järven hoitokunnan puheenjohtaja arvioi Helsingin Sanomissa toissa viikolla, että järvi kirkastuu jopa vielä lisää.

Puhdistushankkeen projektipäällikkö Milja Vepsäläinen arvioi useita syitä, miksi niin ei käynyt. Vettä on samentanut siitepöly, planktoneliöstö on palannut vesimassaan ph-arvon noustessa ja tuuli on pöllyttänyt matalan järven pohjaa. Käsittelyllä seitsemän ph-arvo saatiin laskemaan viiteen. Helatorstaina se oli noussut 6,5:een.

– Kemikaali kirkastaa veden vain käsittelyn aikana, kun se kulkee vesimassan läpi, Vepsäläinen sanoo.

Samentuminen ei Vepsäläisen mukaan automaattisesti tarkoita, että veden laatu olisi huonontunut. Se selviää vasta fosforimittauksilla. Käsittelyn jälkeisellä viikolla fosforitaso oli käytännössä nolla, kun se ennen käsittelyä oli liian korkea.

– Sen ei olisi nyt pitänyt nousta, ellei pohja ole alkanut pöllytä paljon. Mitään ulkoista kuormitusta sinne ei pitäisi tulla merkittävässä määrin.

– On toiveissa, että fosforipitoisuus pysyisi matalana vuosia. Sen pitäisi ehdottomasti vähentää leväkukintoja jo tänä kesänä. Itsestään se ei tapahdu, vaan järvi vaatii yhä hoitoa kuten hoitokalastusta.

Yksi asia on nyt selvä.

– Tietenkään järvi ei ole enää matkailunähtävyys, Vepsäläinen sanoo.